钦定古今图书集成/明伦汇编/官常典/第530卷 > 伯帖木儿
## 钦定古今图书集成/明伦汇编/官常典/第530卷 > 伯帖木儿

按《元史》本传：“伯帖木儿，钦察人也。至元中，充哈剌赤，
入备宿卫，以忠谨授武节将军，佥左卫亲军都指挥
使司事。二十四年，征叛王乃颜，隶御史大夫玉速帖
木儿麾下，败乃颜兵于忽尔阿剌河，追至海剌儿河，
又败之。乃颜党金家奴、别不古率众走山前，从大夫
追战于札剌马秃河，杀其将二人。追至梦哥山，并擒”
金家奴。二十五年，超授显武将军。冬，哈丹王叛，从诸
王乃麻歹讨之。至斡麻站、兀剌河等处，连败其党阿
秃、八剌哈赤军。转战至帖麦哈、必儿哈，又败之。进至
明安伦城，哈丹迎战，败走。追至忽兰叶儿，又与阿秃
一日三战，手杀五人，擒裨将一人。至帖里揭突击，哈
丹挺身陷阵，身中三十馀箭而还。大夫亲视其创，而
罪溃军之不救者。车驾亲征，驻跸兀鲁灰河。伯帖木
儿以兵从大夫至贵列儿河。哈丹拒王师，伯帖木儿
首战却之，获其党驸马阿剌浑。帝悦，以所获贼将兀
忽儿妻赐之。至霸郎儿，与忽都秃儿干战，杀其裨将
五人，生擒曲儿先。九月，大夫令率师往纳兀、河东等处，招集逆党乞荅真一千户、达达百姓，及女直押儿
撒等五百馀户。二十六年春正月，师还，复遣戍也真
大王之境。五月，海都谋扰边，有旨令伯帖木儿以其
军先来。行至怯吕连河，值拜要叛，伯帖木儿即移兵
致讨，擒其党伯颜以献。帝深加奖谕，赐以所得伯颜
女茶伦。是年冬，立东路蒙古军上万户府，统钦察、乃
蛮、捏古思、那亦勤等四千馀户，升怀远大将军、上万
户，佩三珠虎符。二十七年，哈丹复入高丽，伯帖木儿
奉命偕彻里帖木儿进讨。二十八年正月，至鸭绿江，
与哈丹子老的战，失利。伯帖木儿以闻。帝命乃麻歹、
薛彻干等征之，仍命伯帖木儿为先锋。薛彻千军先
至禅定州，击败哈丹。逾数日，乃麻歹以兵至，合攻哈
丹，又败之。伯帖木儿将百骑，追至一大河，掳其妻孥，
追奔逐北，哈丹尚有八骑，伯帖木儿止馀三骑。再战
两骑士皆重伤不能进。伯帖木儿单骑追之，至一大
山，日暮，遂失哈丹所在。乃麻歹嘉其勇，赏以老的妻
完者，上其功于朝，赐金带、衣服、鞍马、弓矢、银器等物，
并厚赉其军。二十九年，闻叛王捏怯烈尚在濠，来会，
伯帖木儿率兵击掳其妻子畜产，追至陈河，捏怯烈
以二十馀骑脱身走，遂定其地。得所管女直户五百
馀以闻，帝命以充渔户。伯帖木儿度地置马站七所，
令岁捕鱼，驰驿以进。成宗即位，俾仍其官。车驾幸上
京，征其兵千人从，岁以为常云。